Title: ประกาศกรมวิชาการเกษตร เรื่อง เงื่อนไขการนำเข้าผลองุ่นสดจากเครือรัฐออสเตรเลีย พ.ศ. 2554

ประกาศกรมวิชาการเกษตร

ประกาศกรมวิชาการเกษตร
เรื่อง
เงื่อนไขการนำเข้าผลองุ่นสดจากเครือรัฐออสเตรเลีย
พ.ศ. ๒๕๕๔

ด้วยกรมวิชาการเกษตรได้วิเคราะห์ความเสี่ยงศัตรูพืชของผลองุ่นสดที่นำเข้าเป็นการค้าจากเครือรัฐออสเตรเลียเสร็จสิ้นแล้ว

อาศัยอำนาจตามความในมาตรา ๘ และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืช จึงออกประกาศเงื่อนไขการนำเข้าผลองุ่นสดจากเครือรัฐออสเตรเลีย
ดังต่อไปนี้

ข้อ ๑  ชนิดพืช
ผลองุ่น (grape, Vitis vinifera)

ข้อ ๒  ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับองุ่นจากเครือรัฐออสเตรเลียปรากฏตามเอกสารหมายเลข
๑ ท้ายประกาศนี้

ข้อ ๓  หน่วยงานที่รับผิดชอบ
๓.๑ ราชอาณาจักรไทย คือ กรมวิชาการเกษตร
๓.๒ เครือรัฐออสเตรเลีย คือ Department of Agriculture, Fisheries ซึ่งต่อไปในประกาศนี้จะเรียกว่า
DAFF

ข้อ ๔  การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๕  วิธีการขนส่ง
ต้องส่งองุ่นมาจากเมืองท่าแห่งหนึ่งในเครือรัฐออสเตรเลียไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๖  แหล่งปลูก
๖.๑ องุ่นต้องเป็นผลผลิตจากเครือรัฐออสเตรเลีย
และมาจากสวนองุ่นที่ปลูกเป็นการค้าซึ่งได้รับการจดทะเบียนภายใต้ระบบที่ DAFF ให้การรับรอง
โดยกำหนดให้เป็นแหล่งปลูกองุ่นสำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก
๖.๒
องุ่นเฉพาะจากพื้นที่ปลอดแมลงวันผลไม้และรัฐต่อไปนี้ในเครือรัฐออสเตรเลียได้รับอนุญาตให้นำเข้ามาในราชอาณาจักรไทย
๖.๒.๑ นิวเซาท์เวลส์ (New South Wales)
๖.๒.๒ ควีนส์แลนด์ (Queensland)
๖.๒.๓ เซาท์ออสเตรเลีย (South Australia)
๖.๒.๔ วิกตอเรีย (Victoria)
๖.๒.๕ เวสเทิร์นออสเตรเลีย (Western Australia)

ข้อ ๗  ข้อกำหนดสำหรับสวน
๗.๑
สวนองุ่นทุกสวนในแหล่งปลูกองุ่นที่กำหนดไว้สำหรับส่งออกไปยังราชอาณาจักรไทยต้องจดทะเบียน
โดย DAFF ต้องดำเนินการสำรวจแบบติดตามศัตรูพืช
เพื่อให้แน่ใจว่าองุ่นปราศจากศัตรูพืชกักกัน ต้องมอบบันทึกรายละเอียดการจดทะเบียนสวนองุ่นให้แก่กรมวิชาการเกษตร
เมื่อได้รับการร้องขอ
และต้องดำเนินการพิสูจน์การจดทะเบียนสวนองุ่นให้เสร็จสิ้นก่อนเริ่มการส่งออก
๗.๒ เกษตรกรเจ้าของสวนองุ่นที่จดทะเบียนต้องปฏิบัติตามมาตรฐานหลักปฏิบัติทางการเกษตรที่ดีเหมาะสมในสวนองุ่น
โดยต้องรักษาความสะอาดสวนองุ่น และต้องมีการบริหารจัดการศัตรูพืชแบบผสมผสาน
หรือมีมาตรการอื่น ๆ ในการควบคุมศัตรูพืช  ทั้งนี้ เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๗.๓ DAFF ต้องมอบข้อมูลแผนการบริหารจัดการศัตรูพืชในสวนองุ่นตลอดฤดูกาลปลูกให้แก่กรมวิชาการเกษตรเมื่อได้รับการร้องขอ

ข้อ ๘  ข้อกำหนดสำหรับโรงบรรจุสินค้าหรือสถานที่จัดการสินค้าส่งออก
๘.๑ DAFF ต้องจดทะเบียนและติดตามตรวจสอบโรงบรรจุสินค้าหรือสถานที่จัดการสินค้าส่งออกที่จะส่งออกองุ่นไปยังราชอาณาจักรไทย
ต้องมอบบันทึกรายละเอียดการจดทะเบียนโรงบรรจุสินค้าหรือสถานที่จัดการสินค้าส่งออกแก่กรมวิชาการเกษตรเมื่อได้รับการร้องขอ
และต้องดำเนินการจดทะเบียนโรงบรรจุสินค้าหรือสถานที่จัดการสินค้าส่งออกให้เสร็จสิ้นก่อนเริ่มการส่งออก
๘.๒ โรงบรรจุสินค้าหรือสถานที่จัดการสินค้าส่งออกต้องนำองุ่นมาจากสวนองุ่นที่จดทะเบียนซึ่งปลูกเป็นการค้าจากแหล่งปลูกที่กำหนดเท่านั้น
 ทั้งนี้
เพื่อให้สามารถดำเนินการตรวจสอบย้อนกลับแหล่งที่มาขององุ่นที่ส่งออกได้อย่างรวดเร็ว
ต้องเก็บบันทึกรายชื่อเกษตรกรเจ้าของสวนองุ่นซึ่งส่งองุ่นออกไปยังราชอาณาจักรไทย
และต้องมอบข้อมูลเหล่านี้ให้แก่กรมวิชาการเกษตรเมื่อได้รับการร้องขอ
๘.๓ โรงบรรจุสินค้าหรือสถานที่จัดการสินค้าส่งออก ต้องจัดทำเอกสาร
มาตรฐานกระบวนการดำเนินงาน ซึ่งแสดงรายละเอียดขั้นตอนเกี่ยวกับการคัดขนาด
การจัดการ และการบรรจุองุ่น
๘.๔ DAFF ต้องดำเนินการตรวจสอบระบบของโรงบรรจุสินค้าหรือสถานที่จัดการสินค้าส่งออกก่อนจดทะเบียนโรงบรรจุสินค้าหรือสถานที่จัดการสินค้าส่งออกนั้น
และต้องตรวจสอบระบบเป็นประจำทุกปี
โรงบรรจุสินค้าหรือสถานที่จัดการสินค้าส่งออกต้องรับผิดชอบในการเก็บรักษาข้อมูลต่าง
ๆ ทั้งหมด
๘.๕ การกำจัดศัตรูพืชด้วยความเย็นก่อนการส่งออกเพื่อกำจัดศัตรูพืชกักกัน
ต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น
๘.๖
การตรวจองุ่นว่าปราศจากศัตรูพืชกักกันต้องดำเนินการภายในโรงบรรจุสินค้าหรือสถานที่จัดการสินค้าส่งออกที่จดทะเบียนเท่านั้น

ข้อ ๙  ข้อกำหนดสำหรับแมลงซึ่งเป็นศัตรูพืชกักกัน
องุ่นที่จะส่งออกมายังราชอาณาจักรไทยต้องจัดการความเสี่ยงแมลงวันผลไม้
๒ ชนิด ได้แก่ Mediterranean fruit fly, Ceratitis capitata และ
Queensland fruit fly, Bactrocera tryoni ด้วยวิธีการใดวิธีการหนึ่ง ดังนี้
๙.๑ องุ่นต้องมาจากแปลงปลูกในพื้นที่ปลอดแมลงวันผลไม้ หรือ
๙.๒ องุ่นจากแปลงปลูกซึ่งอยู่นอกพื้นที่ปลอดแมลงผลไม้
ต้องกำจัดแมลงวันผลไม้ในองุ่นด้วยวิธีการกำจัดศัตรูพืชด้วยความเย็นก่อนการส่งออกหรือระหว่างการขนส่ง

ข้อ ๑๐  ข้อกำหนดสำหรับพื้นที่ปลอดแมลงวันผลไม้
๑๐.๑ พื้นที่ปลอดแมลงวันผลไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๒๖ เรื่อง การสถาปนาพื้นที่ปลอดศัตรูพืชสำหรับแมลงวันผลไม้ชนิดต่าง ๆ
(เทฟริติดี้)
๑๐.๒
การกำหนดพื้นที่ปลูกองุ่นบริเวณใดในเครือรัฐออสเตรเลียให้เป็นพื้นที่ปลอดแมลงวันผลไม้นั้น
DAFF ต้องแจ้งเป็นลายลักษณ์อักษรให้กรมวิชาการเกษตรทราบอย่างเป็นทางการ
ต้องบังคับใช้ระเบียบข้อบังคับทางกฎหมายเพื่อรักษาสถานภาพของพื้นที่ที่ได้รับการรับรองเป็นพื้นที่ปลอดแมลงวันผลไม้ซึ่งเป็นพื้นที่ปลูกองุ่นส่งออกไปยังราชอาณาจักรไทย
โดยพื้นที่ดังต่อไปนี้ในเครือรัฐออสเตรเลียเป็นพื้นที่ปลอดแมลงวันผลไม้สำหรับแมลง Mediterranean fruit fly และ Queensland
fruit fly ได้แก่
๑๐.๒.๑ รัฐทัสมาเนีย (Tasmania)
๑๐.๒.๒ เขตริเวอร์รินา (Riverina district) ของรัฐนิวเซาท์เวลส์ (New South Wale) ประกอบด้วยเขตพื้นที่เหล่านี้รวมกัน ได้แก่
เมือง (city) กิฟฟิท (Griffith), เขตพื้นที่ (shire) คาเรทโฮล (Carrathool), ลีตัน (Leeton), นาเรนเดอร์รา (Narrandera) และ เมอร์รัมบิดส์ (Murrumbidgee) พื้นที่นี้ยังแบ่งย่อยออกเป็น ๒ ส่วน คือ
พื้นที่เขตชลประทานเมอร์มัมบิดส์ (Murrmbidgee Irrigation Area, MIA) และ คาเรทโฮล (Carrathool)
๑๐.๒.๓ เขตริเวอร์แลนด์ (Riverland district) ของรัฐเซาท์ออสเตรเลีย (South Australia) ประกอบด้วยเขตพื้นที่เหล่านี้รวมกัน ได้แก่ เขตพื้นที่ (county) เฮมเล (Hamley), เขตพื้นที่ (hundred) บุคเพอร์มังค์ (Bookpurmong), คาแดล (Cadell), กอร์เดน (Gorden), โฮลเดอร์ (Holder), คาทาเรพโค (Katarapko), โลวีเดย์ (Loveday), มาร์คาเรนคา (Markaranka), มอรูค (Moorook), เมอร์โท (Murtho), พาร์โคลา (Parcoola), พาริงจา (Paringa), โพจิโนค (Pooginook), ไพท (Pyap), สเตาร์ (Stuart),
ไวเคอร์รี (Waikerie), อีบา (Eba), ฟิสเซอร์
(Fisher), ฟอสเตอร์ (Forster), เฮ (Hay), เมอร์โค (Murbko), นิดอททิ (Nildottie), เพรเล (Paisley), ริดเล (Ridley), เซอร์เร (Skurray) และ ออนเล (Onley) ในเขตพื้นที่ (shire) มิลดูรา (Mildura) ของรัฐวิกตอเรีย
๑๐.๒.๔ เขตซัลเรเซีย (Sunraysia district) ของรัฐวิกตอเรีย (Victoria) และรัฐนิวเซาท์เวลส์ (New South Wale) ประกอบด้วยเขตพื้นที่เหล่านี้รวมกัน
ได้แก่ เขตพื้นที่ (shire) เวนเวอดท์ (Wentworth) และบาเรนดอล (Balranald) ในรัฐนิวเซาร์เวลส์ และ
มิลดูรา (Mildura), สวอนฮิล (Swan Hill), วาโคล (Wakool) และคีเรง (Kerang) และเมือง (city) สวอนฮิล (Swan Hill), มิลดูรา (Mildura) และเขตพื้นที่
(borough) คีเรง (Kerang) ในรัฐวิกตอเรีย
๑๐.๓ การส่งออกองุ่นจากพื้นปลอดแมลงวันผลไม้
จึงไม่มีความจำเป็นต้องกำจัดแมลงวันผลไม้ในองุ่นก่อนส่งออก
แต่ต้องดำเนินการสำรวจแบบติดตามแมลง Mediterranean fruit fly และ Queensland fruit fly อย่างสม่ำเสมอในพื้นที่ปลอดแมลงวันผลไม้
๑๐.๔ DAFF ต้องแจ้งให้กรมวิชาการเกษตรทราบทันทีที่มีการยืนยันว่าพบการแพร่ระบาดของแมลง
Mediterranean fruit fly และ Queensland fruit fly ในพื้นที่ปลอดแมลงวันผลไม้
DAFF ต้องระงับการให้การรับรองการส่งออกองุ่นที่ไม่ได้กำจัดแมลงวันผลไม้จากพื้นที่ที่พบแมลงวันผลไม้เป็นการชั่วคราว
และต้องแจ้งให้กรมวิชาการเกษตรทราบถึงระยะเวลาสำหรับการฟื้นพื้นที่เหล่านั้นให้กลับมาได้รับการรับรองเป็นพื้นที่ปลอดแมลงวันผลไม้อีกครั้ง
๑๐.๕ DAFF ต้องแจ้งให้กรมวิชาการเกษตรทราบทันที
หากพบแมลงวันผลไม้ชนิดอื่น ๆ ที่มีความสำคัญทางเศรษฐกิจ นอกเหนือจากแมลง Mediterranean fruit fly และ Queensland
fruit fly ในพื้นที่ปลอดแมลงวันผลไม้

ข้อ ๑๑  ข้อกำหนดสำหรับการกำจัดศัตรูพืช
๑๑.๑ กรณีองุ่นที่จะส่งออกมาจากแปลงปลูกนอกพื้นที่ปลอดแมลงผลไม้
หรือกรณี DAFF ไม่สามารถให้การรับรองพื้นที่ปลอดแมลงวันผลไม้เพราะว่าพื้นที่ที่นำองุ่นมาส่งออกนั้นขาดคุณสมบัติที่จะคงสถานภาพการเป็นพื้นที่ปลอดแมลงวันผลไม้
หรือสถานภาพการเป็นพื้นที่ปลอดแมลงวันผลไม้ของพื้นที่นั้นถูกระงับเป็นการชั่วคราว
กรณีดังกล่าวเหล่านี้ ต้องกำจัดแมลง Mediterranean fruit fly และ Queensland fruit fly ในองุ่นด้วยวิธีกำจัดศัตรูพืชด้านสุขอนามัยพืชตามชนิดของแมลง
วิธีกำจัดศัตรูพืชด้วยความเย็นดังต่อไปนี้ได้รับการยอมรับว่าเป็นวิธีกำจัดศัตรูพืชด้านสุขอนามัยพืชสำหรับกำจัดแมลง
Mediterranean fruit fly และ Queensland fruit fly ในองุ่น
๑๑.๑.๑ องุ่นจากรัฐเวสเทิร์นออสเตรเลียต้องกำจัดแมลง Mediterranean fruit fly ด้วยวิธีกำจัดศัตรูพืชด้วยความเย็น
ดังต่อไปนี้

อุณหภูมิตรงบริเวณกึ่งกลางผล

ระยะเวลา
(จำนวนวันติดต่อกัน)

๑.๑๑ องศาเซลเซียส (๓๔
  องศาฟาเรนไฮต์) หรือต่ำกว่า

๑๔ วัน
  หรือมากกว่า

๑.๖๗ องศาเซลเซียส (๓๕
  องศาฟาเรนไฮต์) หรือต่ำกว่า

๑๖ วัน
  หรือมากกว่า

๒.๒๒ องศาเซลเซียส (๓๖
  องศาฟาเรนไฮต์) หรือต่ำกว่า

๑๘ วัน
  หรือมากกว่า

๑๑.๑.๒ องุ่นจาก รัฐนิวเซาท์เวลส์ รัฐควีนส์แลนด์ รัฐเซาท์ออสเตรเลีย
และรัฐวิกตอเรีย ต้องกำจัดแมลง Queensland fruit fly ด้วยวิธีกำจัดศัตรูพืชด้วยความเย็น ดังต่อไปนี้

อุณหภูมิตรงบริเวณกึ่งกลางผล

ระยะเวลา
(จำนวนวันติดต่อกัน)

๐ องศาเซลเซียส (๓๒
  องศาฟาเรนไฮต์) หรือต่ำกว่า 

๑๓ วัน
  หรือมากกว่า

๐.๕๖ องศาเซลเซียส (๓๓
  องศาฟาเรนไฮต์) หรือต่ำกว่า

๑๔ วัน
  หรือมากกว่า

๑.๑๑ องศาเซลเซียส (๓๔
  องศาฟาเรนไฮต์) หรือต่ำกว่า

๑๘ วัน
  หรือมากกว่า

๑.๖๗ องศาเซลเซียส (๓๕
  องศาฟาเรนไฮต์) หรือต่ำกว่า

๒๐ วัน
  หรือมากกว่า

๒.๒๒ องศาเซลเซียส (๓๖
  องศาฟาเรนไฮต์) หรือต่ำกว่า

๒๒ วัน
  หรือมากกว่า

๑๑.๑.๓ วิธีกำจัดศัตรูพืชด้วยความเย็นดังต่อไปนี้สามารถใช้กำจัดได้ทั้งแมลง
Mediterranean fruit fly และ Queensland
fruit fly

อุณหภูมิตรงบริเวณกึ่งกลางผล

ระยะเวลา
(จำนวนวันติดต่อกัน)

๑ องศาเซลเซียส (๓๓.๘
  องศาฟาเรนไฮต์) หรือต่ำกว่า

๑๖ วัน
  หรือมากกว่า

๑๑.๒ การกำจัดศัตรูพืชด้วยความเย็นสามารถดำเนินการได้ทั้งก่อนการส่งออกหรือระหว่างการขนส่ง
สำหรับการกำจัดศัตรูพืชด้วยความเย็นระหว่างการขนส่งนั้น
อาจจะดำเนินการเพียงบางส่วนซึ่งเป็นการกำจัดศัตรูพืชด้วยความเย็นก่อนการส่งออกโดยเริ่มต้นดำเนินการในเครือรัฐออสเตรเลียและการกำจัดศัตรูพืชด้วยความเย็นจะเสร็จสิ้นสมบูรณ์ระหว่างการขนส่ง
ในกรณีที่การกำจัดศัตรูพืชด้วยความเย็นเกิดล้มเหลวระหว่างการขนส่ง
การกำจัดศัตรูพืชด้วยความเย็นอาจจะดำเนินการให้เสร็จสิ้นสมบูรณ์ได้เมื่อสินค้านั้นถึงจุดหมายปลายทาง
๑๑.๓
การส่งออกองุ่นซึ่งต้องผ่านการกำจัดศัตรูพืชด้วยความเย็นระหว่างการขนส่งนั้น ต้องลดอุณหภูมิองุ่นตรงบริเวณกึ่งกลางผลให้ต่ำลงถึงระดับเดียวกันกับหรือต่ำกว่าอุณหภูมิเป้าหมายที่กำหนดสำหรับกำจัดแมลงวันผลไม้เป็นการล่วงหน้าก่อนขนถ่ายองุ่นเข้าตู้ขนส่งสินค้า
 ทั้งนี้ เพื่อให้มั่นใจว่าอุณหภูมิองุ่นได้ลดต่ำลงถึงระดับที่เหมาะสม
ก่อนเริ่มต้นกระบวนการกำจัดศัตรูพืชด้วยความเย็น และต้องรักษาระดับอุณหภูมิขององุ่นให้คงที่ติดต่อกันตลอดไป
๑๑.๔ การประเมินผลการกำจัดศัตรูพืชด้วยความเย็นทั้งกรณีการกำจัดศัตรูพืชด้วยความเย็นก่อนการส่งออกและการกำจัดศัตรูพืชด้วยความเย็นระหว่างการขนส่ง
จะประเมินจากอุณหภูมิของแท่งวัดอุณหภูมิผลไม้เท่านั้น
โดยไม่นำอุณหภูมิจากแท่งวัดอุณหภูมิอากาศมาประกอบการประเมินผลประสิทธิภาพของการกำจัดศัตรูพืชด้วยความเย็น

ข้อ ๑๒  ข้อกำหนดสำหรับการกำจัดศัตรูพืชด้วยความเย็นก่อนการส่งออก
๑๒.๑ การกำจัดศัตรูพืชด้วยความเย็นก่อนการส่งออกต้องอยู่ภายใต้การกำกับดูแลของ
DAFF โดยต้องดำเนินการในห้องเย็นสำหรับกำจัดศัตรูพืชซึ่งได้รับการรับรองจาก DAFF และกรมวิชาการเกษตร
องุ่นสำหรับส่งออกไปยังราชอาณาจักรไทยอาจจะทำการกำจัดศัตรูพืชด้วยความเย็นควบคู่ไปพร้อมกับองุ่นที่ส่งออกไปยังประเทศอื่นได้
๑๒.๒ ถ้าองุ่นต้องผ่านการกำจัดศัตรูพืชด้วยความเย็นก่อนการส่งออก DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ใน
เอกสารหมายเลข ๒ ท้ายประกาศนี้

ข้อ ๑๓  ข้อกำหนดสำหรับการกำจัดศัตรูพืชด้วยความเย็นระหว่างการขนส่ง
๑๓.๑ การกำจัดศัตรูพืชด้วยความเย็นระหว่างการขนส่งเป็นการกำจัดศัตรูพืชด้วยความเย็นโดยดำเนินการในตู้ขนส่งสินค้าระหว่างการขนส่งสินค้า
๑๓.๒
การกำจัดศัตรูพืชด้วยความเย็นระหว่างการขนส่งซึ่งดำเนินการในตู้ขนส่งสินค้านั้น
อาจจะเริ่มต้นกระบวนการตั้งแต่ตู้ขนส่งสินค้าอยู่บนบกและเสร็จสิ้นในช่วงระหว่างการขนส่งหรือเสร็จสิ้นเมื่อตู้ขนส่งสินค้าไปถึงปลายทาง
๑๓.๓ ถ้าองุ่นต้องผ่านการกำจัดศัตรูพืชด้วยความเย็นระหว่างการขนส่ง DAFF ต้องมั่นใจว่าได้ปฏิบัติเป็นไปตามเงื่อนไขที่กำหนดซึ่งระบุไว้ใน
เอกสารหมายเลข ๓ ท้ายประกาศนี้ นอกจากนี้
ต้องมีใบรับรองการเทียบมาตรฐานของแท่งวัดอุณหภูมิตาม เอกสารหมายเลข ๔ ท้ายประกาศนี้
แนบมาพร้อมกับสินค้าด้วยทุกครั้ง

ข้อ ๑๔  ข้อกำหนดสำหรับบรรจุภัณฑ์และฉลาก
๑๔.๑ บรรจุภัณฑ์อาจทำด้วยกระดาษลูกฟูก โพลีสไตรีน พลาสติก
หรือลังแบบต่าง ๆ ที่ทำจากไม้
โดยบรรจุภัณฑ์เหล่านี้ผลิตจากวัสดุที่ใช้แล้วนำกลับมาใช้ใหม่หรือเป็นวัสดุใหม่
กรณีที่ใช้บรรจุภัณฑ์เป็นกล่องกระดาษหรือพลาสติก
บรรจุภัณฑ์เหล่านี้ต้องสะอาดและใหม่เท่านั้น
๑๔.๒
สำหรับองุ่นส่งออกทางอากาศซึ่งมาจากแหล่งปลูกนอกพื้นที่ปลอดแมลงวันผลไม้
ต้องบรรจุองุ่นในถุงพลาสติกที่ไม่มีรูซึ่งสามารถปิดถุงพลาสติกให้สนิทได้โดยการพับปากถุงทับซ้อนกันหลายชั้นและบรรจุองุ่นไว้ในบรรจุภัณฑ์
กรณีที่บรรจุภัณฑ์มีฝาปิดอาจจะปิดฝาให้สนิทด้วยเทปกาวหรือวิธีการอื่นใดที่สามารถป้องกันมิให้ฝาของบรรจุภัณฑ์นั้นเปิดในระหว่างการขนส่งภายในเครือรัฐออสเตรเลีย
โดยบรรจุภัณฑ์นั้นอาจมีรูสำหรับระบายอากาศ บรรจุภัณฑ์ซึ่งถูกจัดเรียงกันไว้บนแท่นวางหรือถูกมัดรวมกันไว้ต้องคลุมด้วยผ้าตาข่าย
(ขนาดของตาข่ายแต่ละรูต้องมีเส้นผ่านศูนย์กลางไม่เกิน
๑.๖ มิลลิเมตร) หรือปิดด้วยพลาสติก
ข้อกำหนดดังกล่าวข้างต้นจะไม่บังคับใช้สำหรับบรรจุภัณฑ์ที่ขนส่งในตู้บรรจุสินค้า
๑๔.๓ ต้องบรรจุองุ่นในบรรจุภัณฑ์ซึ่งต้องไม่มีการปะปนของ ดิน ทราย
และชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๔.๔
ถ้าขนส่งองุ่นมายังราชอาณาจักรไทยโดยบรรจุองุ่นในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อมูลดังต่อไปนี้ปรากฏบนแต่ละกล่อง
Product of Australia
Name of exporting company :
Name of fruit (common name and cultivar):
Packinghouse or export establishment registration number :
Packing date :
Export destination : Thailand
๑๔.๕ ถ้าขนส่งองุ่นมายังราชอาณาจักรไทยโดยบรรจุองุ่นในบรรจุภัณฑ์ที่ถูกมัดรวมกันวางบนแท่นวาง
ต้องมีข้อมูลดังต่อไปนี้ปรากฏบนแต่ละด้าน
Product of Australia
Name of exporting company :
Name of fruit (common name and cultivar) :
Packinghouse or export establishment registration number :
Pallet identification number :
Export destination : Thailand
๑๔.๖
องุ่นที่ส่งมายังราชอาณาจักรไทยโดยมีการใช้บรรจุภัณฑ์ที่ทำจากไม้ ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ

ข้อ ๑๕  การตรวจส่งออก
๑๕.๑
ต้องสุ่มตรวจองุ่นด้วยสายตาก่อนส่งออกตามกระบวนการที่เหมาะสมอย่างเป็นทางการ
และต้องปราศจากศัตรูพืชกักกันตามที่ระบุไว้ใน เอกสารหมายเลข ๑
๑๕.๒ ในกรณีตรวจพบศัตรูพืชกักกันที่ระบุไว้ใน เอกสารหมายเลข ๑ ท้ายประกาศนี้
ต้องดำเนินการตามมาตรการ ดังต่อไปนี้
๑๕.๒.๑ ถ้าตรวจพบศัตรูพืชกักกันที่มีชีวิตบนองุ่น ได้แก่
แมลงวันผลไม้ ต้องปฏิเสธการส่งออกองุ่นทั้งหมดไปยังราชอาณาจักรไทย
๑๕.๒.๒ ถ้าตรวจพบศัตรูพืชกักกันชนิดอื่น ๆ
ที่มีชีวิตนอกเหนือจากแมลงวันผลไม้ องุ่นทั้งหมดจะส่งออกไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว
๑๕.๓ ต้องดำเนินการกำจัดศัตรูพืชกักกันตามที่ระบุไว้ในข้อ ๙
ถ้าองุ่นที่จะส่งออกไปราชอาณาจักรไทยไม่ได้มาจากแปลงปลูกในพื้นที่ปลอดแมลงวันผลไม้

ข้อ ๑๖  การรับรองสุขอนามัยพืช
๑๖.๑ ต้องมีใบรับรองสุขอนามัยพืชซึ่งออกให้โดย DAFF กำกับมาด้วย
โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทยและต้องระบุข้อความเพิ่มเติม
ดังต่อไปนี้ The consignment of table grapes was produced and prepared for export in accordance with the conditions for import of fresh table grapes from Australia to Thailand
๑๖.๒ พื้นที่ปลอดแมลงวันผลไม้
ถ้าองุ่นมาจากพื้นที่ปลอดแมลงวันผลไม้
ต้องระบุข้อความเพิ่มเติมดังต่อไปนี้ The consignment of table grapes was produced in (name of defined area) which is a pest free area for Mediterranean fruit fly and Queensland fruit fly in Australia.
๑๖.๓ การกำจัดศัตรูพืชด้วยความเย็นก่อนการส่งออก
ถ้าองุ่นผ่านการกำจัดศัตรูพืชด้วยความเย็นก่อนการส่งออก
ต้องระบุรายละเอียดของโรงงานกำจัดศัตรูพืชด้วยความเย็น อุณหภูมิ และระยะเวลาที่ใช้
(จำนวนวันที่ต่อเนื่องกัน) ลงบนใบรับรองสุขอนามัยพืชในส่วนที่เหมาะสม
๑๖.๔ การกำจัดศัตรูพืชด้วยความเย็นระหว่างการขนส่ง
๑๖.๔.๑
ถ้าองุ่นได้รับการกำจัดศัตรูพืชด้วยความเย็นระหว่างการขนส่งต้องระบุข้อความเพิ่มเติมในใบรับรองสุขอนามัยพืช
ดังต่อไปนี้ DAFF has supervised the calibration and the placement of fruit sensors into the fruit within the container (s) in accordance with the conditions for import of fresh table grapes from Australia into Thailand and cold disinfestation treatment has been initiated
๑๖.๔.๒
ต้องมีต้นฉบับใบรับรองการเทียบมาตรฐานของแท่งวัดอุณหภูมิตามเอกสารหมายเลข ๔
ท้ายประกาศนี้ แนบมาพร้อมกับใบรับรองสุขอนามัยพืช
๑๖.๕ ต้องระบุชื่อสามัญและชื่อพันธุ์ขององุ่น
หมายเลขตู้ขนส่งสินค้าและหมายเลขผนึกปิดตู้ขนส่งสินค้า (สำหรับการขนส่งทางน้ำ)
ในใบรับรองสุขอนามัยพืช

ข้อ ๑๗  การตรวจนำเข้า
๑๗.๑ เมื่อองุ่นมาถึงด่านนำเข้าในราชอาณาจักรไทย การตรวจนำเข้าองุ่นจะดำเนินการหลังจากเจ้าหน้าที่ได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๗.๒ เจ้าหน้าที่จะสุ่มตัวอย่างองุ่นและตรวจสอบเพื่อยื่นยันว่ามีศัตรูพืชหรือไม่
ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิด
และต้องกักองุ่นไว้จนกว่าจะทราบผลจากห้องปฏิบัติการ
๑๗.๓ ถ้ามีองุ่นนำเข้าจำนวนน้อยกว่า ๑,๐๐๐ หน่วย
(พวงองุ่น) ต้องสุ่มตรวจองุ่นจำนวน ๔๕๐ หน่วย (พวงองุ่น) หรือสุ่มตรวจองุ่นทั้งหมด
ถ้ามีองุ่นจำนวนเท่ากับหรือมากกว่า ๑,๐๐๐ หน่วย (พวงองุ่น)
ต้องสุ่มตรวจองุ่นจำนวน ๖๐๐ หน่วย (พวงองุ่น)
๑๗.๔ ในกรณีตรวจพบศัตรูพืชกักกันของราชอาณาจักรไทยตามที่ระบุไว้ใน
เอกสารหมายเลข ๑ ท้ายประกาศนี้ระหว่างการสุ่มตรวจองุ่น ต้องดำเนินการตามมาตรการ
ดังต่อไปนี้
๑๗.๔.๑ ถ้าตรวจพบศัตรูพืชกักกันที่มีชีวิต ได้แก่ แมลงวันผลไม้ องุ่นทั้งหมดต้องถูกส่งกลับหรือทำลายโดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรจะแจ้งผลการตรวจให้ DAFF ทราบและระงับการนำเข้าโดยทันที
๑๗.๔.๒ DAFF ต้องตรวจสอบสาเหตุของเหตุการณ์ที่เกิดขึ้นโดยทันทีและเสนอมาตรการแก้ไข
กรมวิชาการเกษตรจะยกเลิกมาตรการระงับการนำเข้าเมื่อมีคำอธิบายที่ชัดเจนถึงสาเหตุและมีการดำเนินมาตรการแก้ไขจนเป็นที่ยอมรับของกรมวิชาการเกษตร
๑๗.๔.๓ ถ้าตรวจพบศัตรูพืชกักกันชนิดอื่น ๆ ที่มีชีวิตนอกเหนือจากแมลงวันผลไม้
องุ่นทั้งหมดจะถูกส่งกลับ ทำลาย หรือกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
๑๗.๕ ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏใน
เอกสารหมายเลข ๑ ท้ายประกาศนี้ ที่มีศักยภาพเป็นศัตรูพืชกักกันของราชอาณาจักรไทย
ต้องส่งกลับ ทำลาย หรือกำจัดศัตรูพืชบนองุ่นด้วยวิธีการที่เหมาะสม
(ถ้ามีวิธีการกำจัด) โดยผู้นำเข้าต้องเป็นผู้รับผิดชอบค่าใช้จ่าย กรมวิชาการเกษตรมีสิทธิระงับการนำเข้าองุ่นจากช่องทางการนำเข้านั้นเป็นการชั่วคราวจนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ
๑๗.๖ กรมวิชาการเกษตรมีสิทธิสั่งให้ส่งองุ่นกลับหรือทำลาย
โดยผู้นำเข้าต้องเป็นผู้รับผิดชอบค่าใช้จ่าย
ถ้าพบหนึ่งหรือมากกว่าหนึ่งกรณีดังต่อไปนี้เกิดขึ้น
๑๗.๖.๑ การกำจัดศัตรูพืชด้วยความเย็นไม่สมบูรณ์
๑๗.๖.๒ ประตูตู้ขนส่งสินค้าปิดไม่สนิท
๑๗.๖.๓ ผนึกปิดตู้ขนส่งสินค้าถูกทำลาย หรือถูกสับเปลี่ยน
หรือหมายเลขไม่ตรงตามที่ระบุไว้ในใบรับรองสุขอนามัยพืช
๑๗.๖.๔ เสียบแท่งวัดอุณหภูมิผลไม้เลยออกนอกผลองุ่น
หรือแท่งวัดอุณหภูมิผลไม้ไม่อยู่ตรงตำแหน่งที่กำหนด หรือองุ่นที่เสียบด้วยแท่งวัดอุณหภูมิเป็นแผลแตกหรือเกิดรอยเปิด
๑๗.๖.๕ ฉลากบนบรรจุภัณฑ์ไม่มี ไม่ถูกต้อง หรือไม่สมบูรณ์

ข้อ ๑๘  การประเมินกระบวนการส่งออก
๑๘.๑ การส่งออกองุ่นจากเครือรัฐออสเตรเลียไปยังราชอาณาจักรไทย
จะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด
๑๘.๒ ในกรณีที่มีการระงับการนำเข้า
หากกรมวิชาการเกษตรพิจารณาแล้วเห็นว่าการประเมินกระบวนการตรวจรับรองส่งออกมีความจำเป็น
กรมวิชาการเกษตรอาจส่งเจ้าหน้าที่เดินทางไปประเมินกระบวนการตรวจรับรองส่งออกในเครือรัฐออสเตรเลียก่อนจะตัดสินใจอนุญาตให้นำเข้าองุ่นได้อีกต่อไป
โดยเครือรัฐออสเตรเลียต้องเป็นผู้รับผิดชอบค่าใช้จ่ายทั้งหมด

ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๕ เมษายน พ.ศ. ๒๕๕๔
จิรากร
 โกศัยเสวี
อธิบดีกรมวิชาการเกษตร

[เอกสารแนบท้าย]

๑. รายชื่อศัตรูพืชกักกันของผลองุ่นจากเครือรัฐออสเตรเลีย
แนบท้ายประกาศกรมวิชาการเกษตร เรื่อง
เงื่อนไขการนำเข้าผลองุ่นสดจากเครือรัฐออสเตรเลีย พ.ศ. ๒๕๕๔ (เอกสารหมายเลข ๑)
๒. ข้อกำหนดสำหรับการกำจัดศัตรูพืชด้วยความเย็นก่อนการส่งออก
แนบท้ายประกาศกรมวิชาการเกษตร เรื่อง
เงื่อนไขการนำเข้าผลองุ่นสดจาดเครือรัฐออสเตรเลีย พ.ศ. ๒๕๕๔ (เอกสารหมายเลข ๒)
๓.
ข้อกำหนดสำหรับการกำจัดศัตรูพืชด้วยความเย็นระหว่างการขนส่ง
แนบท้ายประกาศกรมวิชาการเกษตร เรื่อง เงื่อนไขการนำเข้าผลองุ่นสดจากเครือรัฐออสเตรเลีย
พ.ศ. ๒๕๕๔ (เอกสารหมายเลข ๓)
๔.
ใบรับรองการเทียบมาตรฐานของแท่งวัดอุณหภูมิสำหรับการกำจัดศัตรูพืชด้วยความเย็นระหว่างการขนส่งในตู้ขนส่งสินค้า
สำหรับราชอาณาจักรไทย แนบท้ายประกาศกรมวิชาการเกษตร เรื่อง เงื่อนไขการนำเข้าผลองุ่นสดจากเครือรัฐออสเตรเลีย
พ.ศ. ๒๕๕๔ (เอกสารหมายเลข ๔)

(ดูข้อมูลจากภาพกฎหมาย)

ปริยานุช/ผู้จัดทำ
๒๔ พฤษภาคม
๒๕๕๔

ณัฐวดี/ตรวจ
๒๔ พฤษภาคม
๒๕๕๔

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖

[๑] ราชกิจจานุเบกษา
เล่ม ๑๒๘/ตอนพิเศษ ๕๓ ง/หน้า ๑๒/๖ พฤษภาคม ๒๕๕๔